**Dôvodová správa**

1. ***Všeobecná časť***

Poslanci za stranu Kotleba – Ľudová strana Naše Slovensko Marian Kotleba,   
Milan Uhrík a Martin Beluský predkladajú do Národnej rady Slovenskej republiky návrh zákona, ktorým sa mení a dopĺňa zákon č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.

Cieľom predkladanej novely zákona je umožniť verejným obstarávateľom znížiť predpokladanú hodnotu zákazky aj pod cenu určenú predbežným prieskumom trhu. Aplikačná prax totiž ukázala, že v mnohých prípadoch je cena určená na základe predbežného prieskumu trhu z rôznych dôvodov umelo nadhodnotená a verejný obstarávateľ aj napriek evidentnému predraženiu nemá legislatívnu možnosť, ako vyhlásiť verejné obstarávanie s nižšou cenou.

Zo skúseností, ktoré sme získali počas realizácie verejných obstarávaní vyplýva,   
že mnohé firmy majú pri predbežnom prieskume trhu tendenciu umelo navyšovať cenu zákazky. Robia to z viacerých dôvodov. Jednak preto, aby bolo následné verejné obstarávanie spustené s čo najvyššou počiatočnou cenou zákazky a taktiež preto, aby mohli vo verejnom obstarávaní svoju ponuku naoko znížiť.

Pri mnohých súťažiach s obmedzenou množinou dodávateľov hrozí takisto riziko kartelových dohôd. Praktické preukázanie týchto protizákonných dohôd je však veľmi náročné. Firmy sa dokážu dohodnúť na subkontraktoch, rotácii zákaziek, nepredložení cenovej ponuky alebo odstúpení zo súťaže veľmi rafinovaným spôsobom. Verejní obstarávatelia sú proti týmto dohodám prakticky bezmocní už pri samotnom predbežnom prieskume trhu. Možnosť znížiť evidentne predraženú predpokladanú hodnotu zákazky získanú na základe predbežného prieskumu trhu by čiastočne eliminovala kartelové dohody firiem. Firmy by boli do značnej miery demotivované od uzatvárania kartelových dohôd, pretože hlavná motivácia kartelov, t.j. získanie predraženej zákazky, by odpadla.

Cieľom tohto návrhu zákona nie je znižovanie cien zákaziek na úkor kvality,   
ale obstaranie predmetu zákazky pri dodržaní požadovaných kvalitatívnych parametrov   
za výhodnejšiu cenu. Podľa súčasnej legislatívy totiž verejný obstarávateľ musí rešpektovať cenu z predbežného prieskumu trhu aj v prípadoch, kedy je táto cena evidentne nadhodnotená. A práve v takýchto prípadoch chceme verejným obstarávateľom umožniť predpokladanú hodnotu zákazky znížiť. Riziko, že umelé zníženie predpokladanej hodnoty zákazky odradí potenciálnych dodávateľov od účasti vo verejnom obstarávaní alebo že príde k vysúťaženiu zákazky so všeobecne nižšími kvalitatívnymi parametrami bude na uvážení verejného obstarávateľa. Ak verejný obstarávateľ usúdi, že takéto riziko je reálne   
a neakceptovateľné, tak predpokladanú hodnotu zákazky znižovať nemusí. V každom prípade však považujeme za správne, aby verejný obstarávateľ takouto možnosťou disponoval. Je neprípustné, aby zákon neumožňoval verejným obstarávateľom dosiahnuť v špecifických prípadoch aj väčšie úspory.

Samozrejme, predkladaná novela zákona zavádza možnosť zníženia predpokladanej hodnoty zákazky len v tých prípadoch, v ktorých znížením tejto hodnoty nepríde k zmene spôsobu obstarávania zákazky.

Zavedením možnosti znižovania predpokladanej hodnoty zákazky by sa prispelo k ďalším úsporám v rámci verejných obstarávaní. Podľa informácií z Ministerstva vnútra SR bolo prostredníctvom Elektronického kontraktačného systému (EKS) realizovaných už viac ako 58-tisíc zazmluvnených obchodov v celkovej vstupnej cene viac ako 770 miliónov eur. Úspora, ktorá bola dosiahnutá vďaka EKS, predstavovala viac ako 182 miliónov eur.   
Sme presvedčení, že táto úspora by mohla byť ešte vyššia, pokiaľ by mal verejný obstarávateľ možnosť znížiť vstupnú cenu zákazky. Vyššie úspory by sa mohli dosiahnuť najmä v súťažiach s nízkym počtom dodávateľov na trhu, kde často ani napriek použitiu systému EKS neprichádza k reálnej trhovej súťaži medzi dodávateľmi.

Predkladaný návrh zákona nezavádza žiadnu dodatočnú reguláciu podnikateľského prostredia a bude mať jednoznačne pozitívny vplyv na rozpočet verejnej správy.

1. ***Osobitná časť***

**Čl. I**

K bodu 1

Mení sa spôsob určovania predpokladanej hodnoty zákazky. Verejný obstarávateľ a obstarávateľ ju bude môcť po jej zistení prieskumom trhu alebo iným spôsobom znížiť na ľubovoľnú úroveň. Nesmie pri tom zmeniť vypočítaný limit z nadlimitnej na podlimitnú zákazku, resp. z podlimitnej na zákazku s nízkou hodnotou.

**Čl. II**

Navrhuje sa účinnosť zákona dňa 1. apríla 2018.